text: সুবর্ণভূমি Get Latest Bangla News Online from The newsportal Subornobhumi||খুলনায় বিএনপির মহাসমাবেশ আজ, বাস বন্ধ
  আপডেট: 01:20:51 27/02/2021
  খুলনা অফিস : খুলনার সব রুটে গতকাল শুক্রবার সন্ধ্যা ছয়টা থেকে আজ শনিবার সন্ধ্যা ছয়টা পর্যন্ত বাস চলাচল বন্ধ রয়েছে। এই সিদ্ধান্ত নেন জেলার বাস-মিনিবাস-কোচ মালিক সমিতি ও শ্রমিক ইউনিয়নের নেতারা। তবে মহানগর বিএনপির দাবি, আজ শনিবার তাদের মহাসমাবেশ সফল না করার জন্যই প্রশাসনের নির্দেশে এ সিদ্ধান্ত নেওয়া হয়েছে।
  খুলনা মোটর বাস মালিক-শ্রমিক ঐক্য পরিষদের আহ্বায়ক ও সাবেক সংসদ সদস্য আব্দুল গাফফার বিশ্বাস জানিয়েছেন, শ্রমিকেরা এই সময় কোনো কাজ করবেন না বলে তাদের জানিয়েছেন। একইভাবে মালিকেরাও এই সময় তাদের বাস-ট্রাক চলাচল করবে না বলে জানিয়েছেন। ফলে শুক্রবার সন্ধ্যা ৬টা থেকে ২৪ ঘণ্টা পরিবহন চলাচল বন্ধ থাকবে।
  আজ শনিবার বিএনপির মহাসমাবেশ রয়েছে বলে দৃষ্টি আকর্ষণ করলে নুরুল ইসলাম এই মহাসমাবেশের সঙ্গে কর্মবিরতির কোনো সম্পর্ক নেই বলে দাবি করেন। এ ছাড়া পুলিশ বা প্রশাসন তাদের এ ব্যাপারে কোনো নির্দেশনা দেয়নি বলেও দাবি করেন তিনি।
  অপরদিকে, মিনিবাস মালিক সমিতি ও বেবি ট্যাক্সি শ্রমিকনেতা আনোয়ার হোসেন সোনা দাবি করেন, বিএনপির সমাবেশে গোলযোগ হতে পারে, তাই সতকর্তা হিসেবে বাস, মিনিবাস চলাচল বন্ধ রাখছেন তারা।
  নাম প্রকাশ না করার শর্তে কয়েকজন শ্রমিকনেতা ও মালিক দাবি করেন, প্রশাসনের নির্দেশে বাস চলাচল বন্ধ রাখা হয়েছে। সাদা পোশাকের পুলিশ সোনাডাঙ্গা বাসটারমিনালে গিয়ে এই নির্দেশ জানিয়ে দিয়েছেন।
  অপরদিকে, গত বুধবার দুপুরে বিএনপির সাংগঠনিক সম্পাদক ও মহানগর বিএনপির সভাপতি নজরুল ইসলাম মঞ্জু বাস চলাচল বন্ধের আশঙ্কা জানিয়েছিলেন। তার আশঙ্কা ছিল, অতীতের মতো এবারও আবাসিক হোটেলগুলোতে আসা নেতাদের সিট না দেওয়া হতে পারে।
  বিএনপির কেন্দ্রীয় কর্মসূচি অনুযায়ী, আজ শনিবার খুলনা মহারাজ চত্বরে দেশে 'ভোট ডাকাতির' প্রতিবাদ এবং অবাধ ও সুষ্ঠু নির্বাচনের দাবিতে ছয় মেয়র প্রার্থীর মহাসমাবেশ অনুষ্ঠিত হওয়ার কথা রয়েছে।